Anno Domini millesimo quadringentesimo vigesimo septimo, statuta sunt haec apud Cistercium in Cisterciensis Ordinis Capitulo generali. ORATIONES. 1.  Pro sanctissimo… *etc. ut in anno* 1419. 2.  Pro serenissimo… *etc. ut in anno* 1424. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1416. 5.  Pro felicis… *etc. ut in anno* 1425. [DIFFINITIONES GENERALES] 6.  Pro debitis… *etc. ut in anno* 1424. 7.  Editas anno praeterito in Capitulo generali diffinitiones omnes et singulas ratificat et confirmat praesens Capitulum pariter et approbat. [DIFFINITIONES SPECIALES] 8.  De Firmitate, de Claravalle, de Morimundo, de Valle Beatae Mariae et de Bella valle monasteriorum abbatibus et eorum cuilibet committit generale Capitulum, quatinus omnes et singulas personas Ordinis, quas in quibuscumque pecuniarum summis aut rebus aliis repererint obligari monasterio Cistercii, ad satisfaciendum compellant auctoritate memorati Capituli viriliter et debite, et in ipsius Capituli et totius Ordinis plenaria potestate. 9.  Ad idem conceditur abbati de Dulcivalle et sint iudices de Caroloco et de Clarofonte monasteriorum abbates. 10.  Ad idem conceditur domino Claraevallis et constituuntur iudices de Theoloco, s. th. pr., et de Regalimonte monasteriorum abbates. 11.  Fide digno relatu, didicit generale Capitulum Cisterciensis Ordinis quosdam in Anglia et Wallia sui dicti Ordinis professos, quibusdam extra sua monasteria standi licentiis uti non pro agendis monasteriorum eorum sed propriis commodis, quae quidem licentiae ipsi Ordini et institutionibus eiusdem praeiudicant. Eapropter idem Capitulum omnes et singulas huiusmodi licentias, quibuscumque dicti Ordinis professis, concessas revocat et annullat omnibus et singulis dictarum partium, eiusdem Ordinis abbatibus districte et sub depositionis poena mandando, ne deinceps consimiles licentias concedere quoquomodo praesumant. 12.  Abbati de Langheim concedit Capitulum generale, ut habeat auctoritatem ipsius Capituli subditos ab irregularitate, sententiis et casibus Capitulo generali reservatis, semel dumtaxat absolvendi et cum eisdem in foro conscientiae dispensandi, confessoremque idoneum de fratribus suis quem decreverit eligendi, qui sibi huiusmodi beneficium absolutionis impendat. 13.  Ad idem conceditur abbati de Ebraco. 14.  Ut inquirant et diligenter se informent de Langheim et de Fonte Salutis monasteriorum abbates, an venditio bonorum immobilium usque ad valorem duorum millium florenorum quam requirunt per Capitulum licentiari abbatissa et conventus monasterii in Cimmerg, sit ipsi monasterio fructuosa, per generale Capitulum committitur eisdem et referant proximo Capitulo generali de repertis. 15.  Capitulum generale committit de Ebraco et de Caesarea monasteriorum abbatibus, quatinus diligenter inspiciant et fideliter se informent, utrum expediat, quod abbas et conventus de Fonte Salutis quosdam census minutos in oppidis Nuremberg et Ypphosem minus utiles et infructuosos ipsi monasterio vendant, et in alia bona utiliora convertant, de quo in futuro Capitulo abbates praedicti fidelem faciant relationem. 16.  Supplicationem abbatis Mulbrunensis de non accedendo amodo ad generale Capitulum, attentis eiusdem senectute et incommodis senectutem consequentibus, aliisque quamplurimis agendis Ordinis personam eius praesentem requirentibus, ipsum generale Capitulum concedit favorabiliter et admittit, dum tamen contributiones annuas monasterium suum concernentes mittere ipsi Capitulo annis singulis non omittat. 17.  Attentis gravaminibus multiplicibus monasterii Himerodensis, ipsum generale Capitulum abbatem eiusdem monasterii ipsumque monasterium ab omnibus contributionibus retroacti temporis, arreragiis gratiose quittat quittosque decernit, nec non ab omnibus excommunicationum sententiis aut irregularitatum poenas, si quas in contributionum non plene solutarum occasione ipse abbas aut eius officiarii incurrerint seu incurrerunt, ab, et super eisdem ipsum generale Capitulum absolvit misericorditer et dispensat. Insuper quotam eidem monasterio impositam in registro idem Capitulum hoc anno et duobus immediate sequentibus ad summam quinque florenorum praemissorum, intuitu gravaminum, moderat et reduxit, quibus tribus annis elapsis quotam antiquam idem abbas solvere tenebitur et promisit ob reverentiam et honorem reverendissimi in Christo patris domini archiepiscopi Trevirensis. Ad idem conceditur abbati Loci Sanctae Mariae. Ad idem conceditur abbatibus de Hesterbach et de Veteri monte. 18.  Quia monasteria et conventualia loca Cisterciensis Ordinis in regno Angliae et partibus Walliae existentia, fide digno relatu, perpendit generale Capitulum officio debitae reformationis quamplurimum indigere, abbatibus monasteriorum de Bello loco regis, s. th. pr., de Bella landa et de Waverleya aut duobus eorum, quorum tamen unus sit praedictus de Bello loco regis, de quorum idoneitate constat et fidelitate confiditur, ad immediate sequens quinquennium committit et iniungit ipsum generale Capitulum, quatinus ad dicta monasteria et loca conventualia accedant personaliter, ibidemque tam in spiritualibus quam in temporalibus, in capitibus et in membris, corrigant, visitent et reforment quaecumque in eisdem aut in aliquo eorumdem corrigenda, visitanda, reformanda repererint secundum in Deum et ipsius Ordinis praedicti instituta. Si vero dicto durante *quinquennio,* ab eisdem monasteriis aut eorum aliquo, pastoralis institutio aut destitutio quomodolibet exigatur, eamdem per dictos commissarios idem Capitulum canonice fieri statuit et decernit. Insuper abbates dictorum regni et partium, ad solvendum contributiones annis singulis monasteria sua concernentes per omnes Ordinis censuras compellant in ipsius generalis Capituli plenaria potestate, ipsosque omnes et singulos eadem auctoritate pro factis et necessitatibus Ordinis convocent ubi et quoties dictis commissariis videbitur opportunum. Demum personas ipsius Ordinis regni et partium praedictarum universas et singulas absolvant a casibus ipsi Capitulo reservatis, secumque dispensent prout posset ipsum Capitulum generale. 19.  Abbati de Theoloco, s. th. pr., committit generale Capitulum, quatinus de pensionibus annuis duobus fratribus Iacobo de Saleburgo et Gerardo de Belloprato, quondam monasterii de Alta silva abbatibus, per dominum abbatem Morimundi et abbatem dudum Theoloci concessis et sigillatis, se informet diligenter et inquirat, an in huiusmodi pensionum concessionibus a forma statutorum Ordinis et papalium non fuerit aberratum et si sit, easdem pensiones revocet, casset et annullet penitus, auctoritate Capituli generalis. 20.  Exposita nobis sororis Catherinae Halfhuys, dudum abbatissae de Aquiria, querulosa petitio formaliter continebat, se de pensione annua eidem ob inimicorum suorum intuitum per patrem abbatem eius Alnensem concessa solvi non potuisse hactenus, neque posse ad praesens, abbatissa sua et conventu paupertatem nimiam praetendentibus. Committit igitur abbati de Villari in Brabantia ipsum Capitulum generale, quatinus de qualitate status temporalium et facultate ipsius monasterii antedicti de Aquiria se ad plenum informet, et si paupertatem ipsam sic praetensam non adeo grandem inveniat, quod solutionem huiusmodi concessae sibi pensionis merito impediri debeat, hoc casu sororem praefatam sua pensione pacifice uti faciat et gaudere, eiusque abbatissam et conventum ad solutionem ipsam per censuras Ordinis coerceat viriliter et compellat. 21.  Placet generali Capitulo et de consensu partium ordinat et diffinit, quod dissentio habita inter abbatem de Villerio actorem, et abbatem Pontischiefridi defensorem, super quorumdam iocalium et aliorum rerum petitione per nobilem virum Willermum Cheuresson et discretum virum Ioannem Francisci clericum, cives metenses, fine debito terminetur, qui si terminare non possint, hoc casu reverendissimus pater dominus abbas Vincentii, Ordinis Sancti Benedicti, ad vitandas expensas et partium vexationes, eamdem dissensionem amicabiliter terminet et decidat. 22.  Generale Capitulum committit abbati de Bella valle, quatinus se transferat ad monasterium de Lutzela et diligenter a fratribus loci inquirat et oculitus videat utrum, pro dicti monasterii utilitate et aliquarum domorum reparatione, contractus per abbatem et conventum fiendus de rebus reemptibilibus, vel in pensionibus ad vitam, usque ad summam sexcentorum florenorum sit ipsi monasterio necessarius, et referat Capitulo de proximo venienti omnimodam veritatem. 23.  Capitulum generale praecipit et iniungit de Bithania et de Lococrescenti monasteriorum abbatibus et eorum cuilibet, sub excommunicationis latae sententiae poena, quatinus pro supportandis missionibus et expensis scolaris de Bella valle, quilibet eorum infra festum Omnium Sanctorum proximum contribuat in summa quinque francorum, vel mittat quilibet eorumdem unum scolarem Parisius infra terminum antedictum. 24.  Attentis oneribus debitorum et guerris, quibus gravatur de praesenti monasterium de Speciosa valle, de via generalis Capituli et de missione scolaris, generale Capitulum de speciali gratia abbatem loci usque ad continuum triennium habet favorabiliter excusatum, dum tamen quolibet anno ipsius triennii mittat contributiones. 25.  De Ebraco et de Castro Aquilae monasteriorum abbatibus et eorum cuilibet committitur per generale Capitulum, quatinus ad monasterium de Hemmerode, quantocius poterunt, accedant et ibidem se diligenter informent an sit utilitas ipsius monasterii vendendi et alienandi quasdam haereditates propter distantiam loci ipsi monasterio minus utiles, et quidquid super hoc repererint Capitulo sequenti faciant relationem. 26.  Cum secundum felicis recordationis domini Bonifacii, Papae VIII, privilegium Ordini concessum est, quod de terris quas propriis sumptibus colimus, vel quas tradimus aliis, non teneamur persolvere decimas cuicumque, inhibet et praecipit dictum Capitulum generale de Monte Sanctae Mariae et de Bullione monasteriorum abbatibus, quod de cetero non inquietent aut molestent abbatem de Roseriis, exigendo decimas aut partem decimarum de vineis eorumdem in villa et territorio de Montigniaco prope Arbosium. Insuper de expensis factis in causa mota propter hoc inter ipsos, idem Capitulum ordinat et iniungit de Bella valle et de Caritate monasteriorum abbatibus, ut super hoc partibus faciant bonum et breve iustitiae complementum, in ipsius Capituli plenaria potestate. 27.  Cum multorum fide dignorum, tam venerabilium praelatorum ecclesiasticorum quam etiam illustrium dominorum temporalium regni Angliae, multiplici certificatione necnon notariorum per documenta publica, quemdam fratrem Paschalem Gilot, quondam abbatem monasterii de Gratiis prope turrim Londoniensem, eidem monasterio die vigesima tertia mensis martii anno 1422 in manus patris abbatis sui, videlicet abbatis de Bello loco Regis, canonice et conformiter ad instituta et statuta eiusdem Ordinis, sponte propria resignasse, generale Capitulum delatum fuerit, et consequenter post lapsum fere duorum annorum a die resignationis supradictae coram multis viris authenticis testibusque pluribus ex proposito ad hoc vocatis et rogatis in ecclesia Sancti Pauli Londoniensis, palam et publice eumdem agnovisse et confessum fuisse huiusmodi resignationem mere, libere, sponte et voluntarie factam, eidemque resignationi, sicut praefertur, factae eumdem nunquam contrarie seu contravenire, tactu sanctorum evangeliorum adiecto *promisisse* solemniter et jurasse memoratoque monasterio de Gratiis de notabili et idonea persona Ioanne scilicet Pecohe canonice et regulariter per patrem abbatem praefatum iuxta morem Ordinis provisum fuisse, provisionemque ipsam tamquam iuridicam et canonicam per reverendissimum patrem dominum abbatem Cistercii, totius Ordinis auctoritate fungentem, confirmatam et approbatam extitisse, nihilominus tamen nunc noviter 15*a* videlicet die mensis maii ultimate elapsa, absente eodem abbate Iohanne, praenominatum Paschalem, suae salutis et solemnis sui iuramenti praetacti penitus immemorem, absque iuris et Ordinis processu aut amminiculo, rursus in monasterium de Gratiis antedictum se intrusisse, idem Capitulum perpendit, et aliquanto tempore violenta et armata manu occupasse atque adhuc dietim et continue ipsum abbatem Ioannem et monasterium molestare non cessantem ; *eapropter* eisdem exorbitationibus, enormitatibus, abominationibus et inordinationibus scandalosis iuri et Ordini dissonis, idem generale Capitulum obviare satagens committit, et in totius Ordinis auctoritate plenaria diffinitive ordinat et iniungit de Waverleyia et de Quarraria monasteriorum abbatibus, quatinus si rem hanc gestam fuisse perceperint, antedictum fratrem Paschalem tamquam fugitivum et apostatam, sacrilegum furem et conspiratorem et per consequens pluribus excommunicationibus innodatum et irretitum, corporaliter arripiant et eum in firmis et strictis carceribus detineant usque ad nutum dicti Capituli generalis, invocato ad hoc, si opus fuerit, auxilio ecclesiasticorum iudicum et brachii saecularis. Si vero ipsum non possint apprehendere personaliter, saltem in omnibus locis et capitulis Ordinis regni Angliae et partium Walliae, excommunicatum cum suis fautoribus de Ordine, dicta auctoritate generalis Capituli denuntient et denuntiare faciant atque ad valvas ecclesiarum affigi reverendissimos patres dominos archiepiscopos et episcopos regni et partium earumdem, rogent et deprecentur, quatinus in suis dioecesibus a suis subditis in suffragamen iuris et Ordinis sic excommunicatum cum suis complicibus et fautoribus denuntiari faciant, et ab eisdem suis subditis cautius evitari. 28.  Ad petitionem domini abbatis et conventus monasterii Cisterciensis, accensationem seu traditionem domus et pertinentiarum in litteris, quibus affixa est praesens diffinito, nominatorum et expresse specificatorum, ad annuum et perpetuum redditum seu censum per eosdem Cistercienses factam honorabili viro Ioanni de Courberon, mercatori Divione commoranti ac eius consorti et liberis eorumdem, suisque successoribus et eorum causam habituris, iuxta formam et tenorem praetactarum litterarum, generale Capitulum approbat et ex certa scientia ratificat et confirmat. 29.  Abbati de Altacumba praecipit et iniungit generale Capitulum, sub poena excommunicationis latae sententiae ac depositionis ab abbatiali dignitate, quatinus infra festum Omnium Sanctorum proxime futurum mittat et destinet ad studium Parisiense unum scolarem, providens eidem de bursa competendi, ut consuetum est in Ordine et diffinitionibus eiusdem. Item, praedicto abbati praecipitur per ipsum Capitulum sub eadem et consimili poena, quatinus anno futuro ad dictum Capitulum se praesentet et veniat, ad omnia quae sibi obiicientur responsurus. 30.  Dominis de Caduino, decretorum doctori, et de Bolbona monasteriorum abbatibus committit et iniungit generale Capitulum, in virtute salutaris obedientiae, quatinus omnes et singulos Cisterciensis Ordinis Tholosanae, Narbonensis, Auxitanensis provinciarum, necnon Albinensis, Ruthenensis, Castrensis, Vivariensis ac Vabrensis dioecesium abbates, iuxta felicis recordationis Benedicti Papae XII statuta, per omnes poenas et censuras in eisdem statutis contentas, ad mittendum scolarem vel scolares ad Parisiense vel Tholosanum studia, viriliter coerceant et compellent, invocato ad hoc, si sit opus, brachii saecularis auxilio, consilio et favore. 31.  Abbati de Campis bonis committit generale Capitulum, quatinus se diligenter informet, an traditio cuiusdam loci, vocati Boria de Ligereto, ad annuum censum per abbatem et conventum Mansiadae facta Pontio de Ulmo, habitatori de Ligereto, sit eidem monasterio Mansiadae fructuosa vel utilis, et si reperiat ita fore, traditionem vel accensationem huiusmodi ratificet et auctoritate *praetacti* generalis Capituli confirmet in ipsius Ordinis plenaria potestate. 32.  Abbati de Bolbona committit et iniungit in virtute salutaris obedientiae Capitulum generale, quatinus abbatem de Bonofonte, Convennarum dioecesis, auctoritate ipsius Capituli et per omnes Ordinis censuras aliasque iuris et iustitiae vias, compellat ad ostendendum sibi qualiter de summa suo monasterio imposita de subsidio pro via generalis concilii Constantiensis ac etiam de quotis contributionum Ordinis a decem annis citra per ipsum Capitulum impositis, per ipsum abbatem Bonifontis vel eius praedecessorem satisfactum extiterit, et ad solvendum quidquid de praedictis subsidio et contributionibus non docuerit esse solutum. 33.  Cum non appareat quis immediatus visitator existat monasterii monialium de Rivoneck, visitationem, correctionem et paternalem provisionem eiusdem monasterii committit generale Capitulum abbati de Fonte frigido, quousque constet ad quem iure paterno praedicta debeant pertinere. 34.  Quia de multis et gravibus ignominiosisque casibus apud generale Capitulum delatus est abbas modernus monasterii de Villalonga, Carcassoniensis dioecesis, de Bolbona et de Candelio, s. th. pr., monasteriorum abbatibus et eorum cuilibet, committit et iniungit Capitulum generale, quatinus de et super praemissis se diligenter et fideliter informent et praedictum abbatem de Villalonga per depositionem, incarcerationem aut alias iuxta demeritorum suorum exigentiam, praetacti Capituli et totius Ordinis auctoritate, puniant et corrigant ipsiusque monasterii regimen et administrationem committant idoneae personae, donec super hoc aliter ordinaverit supradictum Capitulum. 35.  Abbati monasterii Sancti Ioannis Baptistae in Stams concedit benigniter generale Capitulum, ut invitus personas regulares sibi necessarias vel utiles, ad aliquod aliud monasterium per aliquem nullo modo mittere seu destinare cogatur, vel alias quomodocumque compellatur. 36.  Ut eligere sibi possit abbas Sancti Ioannis Baptistae in Stams unum confessorem de monachis suis, qui ipsum audire in foro conscientiae et absolvere possit semel dumtaxat atque dispensare de et super casibus Capitulo generali reservatis, et ut ipse abbas monachos sibi subditos semel etiam audiat, absolvat et dispenset de et super casibus consimilibus, eidem abbati Capitulum benigniter concedit facultatem. 37.  Abbati de Populeto districtius inhibet et generale Capitulum ne fratres Antonium de Verduno et Ioannem de Roris, monasterii Populeti praedicti olim monachos periuros, contumaces et rebelles in monasterio praefato Populeti seu in domibus, locis et grangiis eiusdem recipiat quovismodo, sine expressa licentia eiusdem generalis Capituli petita et obtenta. 38.  In virtute salutaris obedientiae et sub poena excommunicationis latae sententiae, generale Capitulum districtius praecipit abbati de Spina eiusdem Ordinis, quatinus infra octo dies a praesentatione praesentium continue numerandos, quos pro primo, secundo et tertio peremptorie eidem assignamus, omnes et quascumque contributiones monasteriorum regni Castellae, quas hactenus recipit usque ad diem praesentationis praesentium, det et restituat abbati de Populeto seu deputato vel deputatis ab eodem fideliter et complete, omni excusatione semota. 39.  Reformationem omnium et singulorum monasteriorum Cisterciensis Ordinis cuiuscumque sexus et generationis, in regnis et quibuscumque dominiis serenissimorum Castellae, Arragoniae, Portugalliae et Navarrae regum constitutorum et personarum eorumdem, per Capitulum generale abbati de Populeto alias concessam, idem generale Capitulum ratificat, innovat et continuat iuxta sui totum tenorem per continuum immediate sequens quadriennium duraturam. 40.  Abbatibus regnorum et terrarum regis Arragoniae et regni Navarrae nostri Cisterciensis Ordinis, praecipit et districtius iniungit sub excommunicationis depositionisque poenis generale Capitulum, quatinus quolibet biennio, sumptibus et expensis communibus eorumdem, unum abbatem de ipsis et unum monachum de facto destinent ad ipsum generale Capitulum, qui contributiones aliorum deferant et agenda ipsorum abbatum, tam abbas quam monachus destinandi, per ipsum Capitulum procurent fideliter expedire. 41.  Ad idem fiat pro abbatibus regni Castellae. 42.  Abbatibus de Hemmenrode et de Werne Villerio committit generale Capitulum ut, quantocius poterint, ad monasterium de Villerio personaliter accedant et ibidem se informant si permutatio curiae eorum, sitae in civitate Trevirensi, cum suis pertinentiis facta cum fratribus de Rivolo Sanctae Mariae, alias Bruch, ordinis Carthusiensium sit fructuosa et utilis eidem monasterio de Villerio, et quidquid inde repererint anno sequenti fideliter per se vel per suas litteras patentes referant Capitulo generali. 43.  Omnibus Ordinis nostri abbatibus inhibet generale Capitulum sub poena excommunicationis, ne de cetero fratrem Ioannem Mathei, monachum monasterii de Villerio Metensi, penes se retineant, sed ipsum compellant vel alter ipsorum, cum quo remanet vel remanere posset pro tempore, compellat ut ad suum praefatum Villerii monasterium redeat, ibidem poenitentiam pro delictis per abbatem proprium iniungendam, iuxta consilium et ordinationem Capituli generalis, humiliter peracturus. Quod si renuerit dictus frater reverti ad dictum Villeriense monasterium, quod absit, sententiam excommunicationis latam per dictum Capitulum se noverit incursurum. 44.  Abbati de Claroloco et priori eius coadiutori mandat generale Capitulum, quatinus si fratrem Iacobum, suppriorem eiusdem monasterii convictum repererint de contagione carnis cum publica meretrice, ut fertur, in dicto monasterio publice et inverecunde perpetrata, ipsum sub custodia carceris in dicto monasterio vel alibi teneant, invocato ad hoc, si sit opus, auxilio, consilio et favore domini ducis Lotharingiae, nec ipsum de dicto carcere exire permittant nisi de licentia Capituli generalis vel potestatem ipsius habentis, super hoc petita pariter et obtenta. 45.  Abbati de Flarano committit in quantum potest generale Capitulum Cisterciensis Ordinis, quatinus prioratum seu domum monialium eiusdem Ordinis situatam prope civitatem Lectorensem, uniat cum monasterio de Voillanis dicti Ordinis, quae domus dicitur dependere a monasterio monialium de Goiono. 46.  Quia relatu fide dignorum percepit generale Capitulum quamplurimos abbates et abbatissas de quotis subsidii nuper pro concilio Pisano eis impositi, et abbati bonae memoriae de Campis bonis, s. th. pr., pro eius et in eodem Concilio sustentationem assignati nundum ad plenum satisfecisse, eapropter abbati de Bolbona ipsum generale Capitulum committit et iniungit, quatinus omnes et singulos huiusmodi abbates et abbatissas, per omnes poenas et censuras Ordinis ad plenam et integram suarum quotarum praedictorum solutionem, compellat auctoritate eiusdem Capituli generalis. 47.  Ut eligere sibi possit abbas sancti Ioannis Baptistae in Stamps unum confessorem de monachis suis, qui ipsum audiat et in foro conscientiae et absolvere possit semel dumtaxat, ac etiam dispensare de et super casibus Capitulo generali reservatis, et ut ipse abbas monachos suos sibi subditos in similibus casibus audiat, absolvat et dispenset, eidem abbati generale Capitulum benigniter concedit facultatem. 48.  Propter continuos et intolerabiles insultus et incursus perfidorum Hussitarum quibus ducatus Austriae, proh dolor ! incessanter opprimitur, abbatem Sancti Iohannis Baptistae in Stamps a via Capituli generalis, per triennium dumtaxat, habet favorabiliter excusatum praefatum generale Capitulum. 49.  Ad aures Capituli generalis pervenit in persona abbatis de Uterina valle quorumdam suorum subditorum quamplurima fore corrigenda. Quamobrem abbati de Villerio, visitatori dicti monasterii de Uterina valle, committit generale Capitulum, in virtute salutaris obedientiae et sub divinae Maiestatis offensa districtius iniungendo, quatinus assumptis secum de Mulbronn, de Lankheim, de Bebenhusen, de Castro aquilae, de Lutzella et de Wernevillerio monasteriorum abbatibus, ad dictum monasterium de Uterina valle quantocius personaliter accedentes, ibidem visitent, reforment, instituant et destituant, tam in capite quam in membris, quaecumque secundum Deum, rectam rationem, papalia et Ordinis instituta in eodem cognoverint visitanda, reformanda, instituenda et destituenda ac etiam corrigenda, in plenaria Capituli generalis potestate, invocato ad hoc, si sit opus, auxilio virorum ecclesiasticorum ac etiam brachii saecularis. 50.  Reformationem monasteriorum de Dalon, de Prato benedicto, de Palatio, de Bono loco et de Bulio, Lemovicensis dioecesis, de Columba et de Albignyaco, Bituricensis dioecesis, omniumque et singulorum monasteriorum utriusque sexus dioecesium praedictarum Lemovicensis et Bituricensis, monasterio Pontigniaci tam immediate quam mediate subditorum, de Fontemorum et de Bono loco monasteriorum abbatibus et cuilibet ipsorum per se et in solidum committit generale Capitulum, iniungens eisdem in virtute salutaris obedientiae, quatinus ad dicta monasteria quantocius personaliter accedentes vel alter ipsorum accedens, in eisdem visitent… *etc. ut in n° praeced*. 51.  Quia dominus Cistercii, legitima causa motus, fratrem Petrum Peponis, exigentibus demeritis eius ab officio prioratus, quod tunc in monasterio Miratorii, cuius professus est, exercebat, deponi mandavit, districtius inhibet generale Capitulum abbati dicti monasterii de Miratorio, ne praedictum fratrem Petrum ad huiusmodi prioratus officium restituat, absque illius Capituli generalis licentia speciali. 